— Усім вядома, што культура — у стане сталага ўзросту. І мы сёння стаўку робім не толькі на дынастыі. У канцэпцыі развіцця раёна прадугледзелі два кірункі нарошчвання кадравага патэнцыялу. Першы — праца школы мастацтваў з музычным, тэатральным, харэаграфічным і мастацкім аддзяленнямі. Стварылі і школу рамёстваў. Карацей, адбіраем таленавітых дзяцей, якія б сталі носьбітамі і прафесійнага і народнага мастацтваў. Не ўсё так проста са школай рамёстваў. Маю на ўвазе і навучальныя праграмы, і кадры… Але гэтыя прафарыентацыйныя захады павінны прынесці плён. Райвыканкам пяць гадоў таму прыняў рашэнне пра тое, каб палову платы за праезд вясковых дзяцей, што вучацца ў ДШМ і школе рамёстваў, узяць на сябе. Рашэнне вельмі своечасовае.